b'\n_START_ARTICLE_\nSherlock Holmes and the Voice of Terror\n_START_SECTION_\nVsebina\n_START_PARAGRAPH_\nBritanski varnostni svet za obve\xc5\xa1\xc4\x8devalne dejavnosti se znajde pred nere\xc5\xa1ljivim problemom. \xc5\xbde dolgo \xc4\x8dasa se namre\xc4\x8d neuspe\xc5\xa1no spopadajo z nacisti\xc4\x8dnim propagandistom, ki prek radijskih valov Britancem po\xc5\xa1ilja zlove\xc5\xa1\xc4\x8da sporo\xc4\x8dila. Z njimi sku\xc5\xa1a razbiti moralo dr\xc5\xbeavljanov, sporo\xc4\x8dila spretno povezuje \xc5\xa1e z aktualnimi sabota\xc5\xbeami. Ko torej izvede neko sabota\xc5\xbeo, to nemudoma sporo\xc4\x8di prek radia in pozove ljudstvo k predaji. Eden od \xc4\x8dlanov varnostnega sveta, sir Evan Barham (igra ga Reginald Denny), zato v sili razmer za pomo\xc4\x8d zaprosi Holmesa. Ostali \xc4\x8dlani sveta imajo sprva pomisleke, da se Holmes ne spozna na obve\xc5\xa1\xc4\x8devalne dejavnosti in da lahko prek Holmesa zadeva prodre v javnost._NEWLINE_Ko se Holmes in Watson vrneta na Baker Street 221B, ju tam pri\xc4\x8daka eden od Holmesovih operativcev, Gavin, z nem\xc5\xa1kim bodalom v hrbtu. Tik preden jima v naro\xc4\x8dju umre, zmomlja besedo \xc2\xbbChristopher.\xc2\xab\xc2\xa0Zatem se odpravita v londonski predel Limehouse, kjer se v zanemarjeni pivnici sestaneta z Gavinovo \xc5\xbeeno Kitty (igra jo Evelyn Ankers). Obvestita jo o mo\xc5\xbeevi smrti in jo poprosita za pomo\xc4\x8d. Ona naposled privoli in z ganljivim govorom anga\xc5\xbeira vse kompanjone v pivnici, da se odpravijo raziskovat, kaj Christopher pomeni._NEWLINE_Po vrnitvi domov se Holmes pozabava s preiskovanjem radijskih frekvenc. S pomo\xc4\x8djo osciloskopa uspe ugotoviti, da so posnetki zlove\xc5\xa1\xc4\x8dega nacisti\xc4\x8dnega propagandista posneti vnaprej. Odtod sklepa naprej, da ta propagandist svoje posnetke snema v Angliji ter jih nato nekako posreduje v Nem\xc4\x8dijo, od koder jih nato predvajajo. To ugotovitev Holmes izda tudi varnostnemu svetu. Kmalu zatem se Holmes in Watson dokopljeta do podatka, kaj beseda Christopher pomeni. Izka\xc5\xbee se, da je umirajo\xc4\x8di Gavin \xc5\xbeelel re\xc4\x8di Christopher Docks, ki so skupek starih pristani\xc5\xa1kih objektov na reki Temzi. Na poti do pristani\xc5\xa1\xc4\x8da se jima pridru\xc5\xbei \xc5\xa1e sir Anthony Lloyd (igra ga Henry Daniell), eden od \xc4\x8dlanov varnostnega sveta, ki \xc5\xbeeli imeti ve\xc4\x8d podatkov o njunih dejavnostih. Ko prispejo do dokov, padejo v zasedo skupini nacisti\xc4\x8dnih vohunov. Skupino vodi mo\xc5\xbeakar po imenu Meade (igra ga Thomas Gomez). Razmerje mo\xc4\x8di se nato obrne, ko naciste obkoli velikanska skupina Kittyjinih pomaga\xc4\x8dev. Ko se \xc5\xbee zdi, da je Holmesu uspelo in da je primer kon\xc4\x8dan, Meade naenkrat odpre skrivna vratca v tleh in skoznja pobegne._NEWLINE_Holmes tako zadol\xc5\xbei Kitty, da se pridru\xc5\xbei Meadu pod pretvezo, da je tatica na begu. Meade jo sprejme k sebi in Kitty iz prislu\xc5\xa1kovanja njegovim telefonskim klicem izve, da se bo Meadova naslednja akcija zgodila \xc5\xa1e tisti ve\xc4\x8der, in sicer blizu pode\xc5\xbeeljskega dvorca sir Evana Barhama. Holmes Barhama obi\xc5\xa1\xc4\x8de in skupaj nemo\xc4\x8dno opazujeta nem\xc5\xa1ko letalo, ki pristaja na bli\xc5\xbenjem travniku. Holmes se je sicer \xc5\xbee prej pravilno dokopal do sklepa, da so preko tak\xc5\xa1nih letal nacisti po\xc5\xa1iljali zlove\xc5\xa1\xc4\x8de posnetke do radijskih oddajnikov v Nem\xc4\x8dijo. Sir Evan se odlo\xc4\x8di zadevo presekati in ste\xc4\x8de bli\xc5\xbeje ter nekajkrat ustreli proti letalu in zamaskiranemu Meadu ob letalu, vendar zgre\xc5\xa1i._NEWLINE_Holmes naslednji dan sporo\xc4\x8di novice varnostnemu svetu in izrazi dvom glede zadnjega predvajanega posnetka. V njem je zlove\xc5\xa1\xc4\x8di glas naravnost v eter povedal, da bo Tretji rajh napadel z norve\xc5\xa1ke strani napadel \xc5\xa1kotsko obalo. Holmes posnetku ne nasede, saj je mnenja, da gre verjetno za diverzijo in da se bo napad br\xc5\xbekone odvil na drugem koncu britanske obale. Kmalu zatem v dvorano prihrumi eden od Holmesovih operativcev, ki pove, da sta se Meade in Kitty odpravila na angle\xc5\xa1ko ju\xc5\xbeno obalo. Ob tej novici se vsi zbrani v dvorani na vrat na nos odpravijo na ju\xc5\xbeno obalo. Tam s pomo\xc4\x8djo britanskih juri\xc5\xa1nikov zavzamejo poru\xc5\xa1eno cerkev, v kateri je Meade z nacisti\xc4\x8dnimi pajda\xc5\xa1i koval strategijo ob prihajajo\xc4\x8di nem\xc5\xa1ki invaziji. Holmes nato vse v cerkvi zaprosi za pozornost in pri\xc4\x8dne s pripovedjo._NEWLINE_Najprej izda, da je resni\xc4\x8dni glas nacisti\xc4\x8dnega propagandista v resnici glas sir Evana Barhama. Slednji je bil namre\xc4\x8d med prvo svetovno vojno ujetnik v nem\xc5\xa1kem vojnem kampu in je bil na las podoben pripadniku nem\xc5\xa1ke tajne slu\xc5\xbebe Heinrichu von Borku. Nekega dne so Barhama ustrelili, medtem ko je njegovo identiteto po ve\xc4\x8d letih skrbnega raziskovanja njegovega zasebnega \xc5\xbeivljenja prevzel nih\xc4\x8de drug kot von Bork. Von Bork je kot \xc5\xa1tudent obiskoval univerzo Oxford in je obvladal angle\xc5\xa1\xc4\x8dino in britanske navade. S pomo\xc4\x8djo manj\xc5\xa1e plasti\xc4\x8dne operacije si je von Bork poustvaril Barhamovo brazgotino iz otro\xc5\xa1tva, vendar je Holmes hitro prepoznal, da von Borkova brazgotina ni iz otro\xc5\xa1tva, temve\xc4\x8d da je stara kve\xc4\x8djemu kakih 20 let. Odtod je tudi posumil in razkril von Borka in njegov na\xc4\x8drt._NEWLINE_Zatem Holmes zbrane obvesti, da je bila nem\xc5\xa1ka invazija zaustavljena in da je Meadov in von Borkov na\xc4\x8drt propadel. Meade nato v jezi izpod svojega suknji\xc4\x8da potegne pi\xc5\xa1tolo in do smrti ustreli Kitty. Ob poskusu pobega ga nato ustrelijo juri\xc5\xa1niki. Celoten varnostni svet se zgrne okoli Kittyjinega trupla in vsi sklenejo, da njena juna\xc5\xa1ka smrt ne bo zaman.'